Cooper Hefner onthou hoe sy klasmaats se verstomde reaksie hom verbaas het toe hy hulle sy pa se reusehuis wys wat met sy eie privaat dieretuin spog.
Terwyl ons gesels, sit Cooper se verloofde, die aktrise Scarlett Byrne, in ’n stemmige wit romp en baadjie en bespreek feminisme met Ines Rau, die eerste transgender Playmate wat in die tydskrif verskyn het.
Hefner jr. is beslis terughoudender en versigtiger as sy pa. Jy kan jou hom nie in ’n borrelbad saam met ’n klomp speelmaats voorstel nie. Hy erken selfs die Playboy-straler (genaamd Big Bunny) is vir hom ietwat van ’n oorlas.
Die Playmates wat hom as kind altyd in die uitgestrekte tuin in Los Angeles opgepas het, het hom ’n boekwurm genoem, want hy het graag geskiedenisboeke gelees. Tog het hy groot respek vir hulle.
“Hulle was lieflik en het my ’n unieke insig in vroue gebied,” vertel hy. “Hulle het van oor die wêreld heen gekom en vir ’n element gesorg wat jy nêrens anders sou kon vind nie.”
Op net 26 is Cooper bereid om af en toe sy pers sypajamas vir ’n partytjie aan te trek, maar toe ek hom die volgende dag in die klub ontmoet, dra hy ’n swart pak en oopnekhemp.
Cooper is verloof aan die Britse aktrise Scarlett Byrne. Al was sy pa ’n groot inspirasie, blyk dit hy is meer van ’n toegewyde een-vrou-op-’n-slag-man.
Al is hy ’n groot bewonderaar van sy pa en weier hy om neerhalend te wees oor die maatskappy wat Hugh 64 jaar gelede begin het, weet Cooper dis nou sy verantwoordelikheid om te sorg dat die ikoniese handelsnaam relevant bly – en hy is nie bang om te eksperimenteer nie.
“Met dié dat gendernorme verander en die gesprek oor seksualiteit vorder, het dit na die regte ding gelyk om ’n transgender Playmate aan te wys,” sê hy.
“Ines Rau was ideaal. Dit neem net twee minute om te besef sy is ’n merkwaardige mens en sy’s beeldskoon.”
“Ons het ’n ongelooflike aantal positiewe reaksies gekry, maar daar was ook negatiewes.” Hy wil hê Playboy moet ontwikkel en ouer lesers daarmee saam, sê hy.
"Dit weerspieël dat die maatskappy nou meer is as die manneklub van die verlede. My pa was altyd ’n voorstander van gay regte, en op sy beste was Playboy altyd sy tyd vooruit sowel as gesofistikeerd en speels.”
"My pa het geglo nie almal wil net een maat vir hul hele lewe hê nie; hulle wil eksperimenteer. Dis hoe hy sy lewe gelei het afgesien van ’n paar kortstondige oomblikke. Een daarvan was toe hy met my ma (Kimberley Conrad), wat ’n Playmate was, getrou het. Hy was ’n paar jaar lank toegewy aan haar.”
Hef het ná die egskeiding vir Kimberley ’n huis gekoop, langs sy herehuis in ’n nagebootste gotiese Tudorstyl.
Cooper en sy ouer broer, Marston, het vrye toegang tot albei eiendomme gehad. Hef het ook ’n dogter, Christie, en ’n seun, David, uit sy eerste huwelik.
“Ek sou nie my ouers normaal noem nie, maar hulle het baie hard probeer om ons ’n lewe so na moontlik aan normaal te gee,” sê Cooper. “Ek het beslis nie kaal rondgeloop nie, maar my ouers het nie veel gedra nie.
“Ek dink baie van die probleme wat jong mense nou het, is omdat ons nie gesprekke daaroor met hulle voer nie. Hulle weet nie wat oukei en wat onaanvaarbaar is nie. Hulle vind seks skrikwekkend.
"Baie van hulle het nie seks tot hulle ouer is nie, want die verwagtings is groot, en van die pornografie wat hulle aanlyn sien, kan baie vreemd wees. Om as ouers en in die samelewing te swyg lyk vir my na ’n fout.”
“Ek beskou die #MeToo-gesprek as ongelooflik belangrik, maar dit het baie meer te doen met mag as met seks. Ons moenie van seks die vyand maak nie.